1956 októberére összeállt a stáb, folytak az előkészületek és már a gyermekszereplőket válogatták. Október 23-án este a Bizományi Áruház Vállalat raktárainak teljes kiürítésével berendezték és bevilágították a gazdag háziúr kilenc egymásba nyíló szobáját, hogy másnap megkezdhessék a felvételeket. A forgatásra azonban a forradalmi események miatt akkor nem kerülhetett sor. 1957. január 19-én kezdhették el a munkát. Szőts kérésére a Hunnia Filmstúdió engedélyezte, hogy a szerző saját költségén befejezze a filmet. A felvételek a Budai Várnegyed utcáin, valamint a Hunnia Filmstúdió műtermeiben készültek. A laboratóriumi munkákat a Magyar Filmlaboratórium Vállalat végezte el.